Abusu de podere
(Antonio Chillotti - Ulassai)

Lassa, potente, chi ti richiame
Su dovere mi enid’ispontaniu:
Asculta sas denuncias de Acame
Pro sas mortes chi seminat s’uraniu.
Unu podere esercitas infame
Non solu in s’arcu ‘e su Mediterraniu
Ma in tottu sas partes de sa terra
Ue ti fichis cun armas de gherra.

Abituadu, a pulmones pienos,
A respirare nuscos de armidda
Però oe su trenu ‘e velenos
Si nd’est’intradu fin’a mesu idda
E suen su velenu ‘e cussos trenos
Su babbu, su nebode, sa pobidda.
In su giardin’e sos menzus fiores
Sunu faghinde festa sos tumores.

De cussu male sa grande paura
De sa zente est’intrada in s’idioma
E no est beru ca su carcinoma
L’at lassadu in cunsigna sa natura
Ca in s’istudiu de s’umanu genoma
Non s’idet traccia ‘e peruna mesura
E non s’agata mod’e lu frimmare
Ne meighina a lu poder curare.

Cando in mesu a sas cosas pulidas
Tra sas cales sa tua residenzia
A sos tuos duttores lis’affidas
De sa salude tua s’assistenzia
Possibile chi tando non la ‘idas
Sa macula chi hasa in sa cussenzia?
Una cussenzia semenad’e rughes
Non s’idet ch’est isporca ma la giughes.

Pro salvare sas vidas in perigulu
Cale soluzione a pizzu ogas?
B’hada unu corrieri in d’ogn’ispigulu
Ch’in d’una nue ‘e fumu ispacia drogas 
Su segugiu, su braccu e su bigulu
E un’esercitu de fiamas grogas
A su bisonzu non serran sas tressas
Ma de sa cosa no tind’interessas.